Bejaarde sterf ná mesaanval in bed | Maroela Media
Bejaarde sterf ná mesaanval in bed
Die bejaarde man wat Woensdagoggend in 'n kritieke toestand na 'n hospitaal geneem is nadat hy in sy bed in sy huis in Krugersdorp aan die Wes-Rand met 'n mes aangeval is, het aan sy beserings beswyk.
Sers. Tshepiso Mashele, woordvoerder van die Krugersdorp-polisie, het Woensdagmiddag die man se dood aan Maroela Media bevestig. Sy naam kan nog nie bekend gemaak word nie.
"'n Saak van poging tot moord is aanvanklik geopen, maar 'n moordsaak word nou ondersoek," het sy gesê.
Brig. Patrick Baloyi, stasiebevelvoerder van die Krugersdorp-polisie, het die daad as 'n sinnelose moord bestempel en gesê speurders is nog op die toneel om dit vir leidrade te fynkam.
Maroela Media het vroeër berig die man, in sy 80's, is omstreeks 07:30 in 'n plas bloed in sy bed in sy huis in Beyersstraat in Krugersdorp-Wes aangetref. Hy het verskeie steekwonde opgedoen.
"Inligting oor die motief vir die grusame aanval en hoe laat dit plaasgevind het, is nog skraps en word ondersoek. Die slagoffer kon nie ondervra word nie omdat hy weens sy ernstige beserings na 'n hospitaal geneem is voordat polisiebeamptes met hom kon praat," het Mashele gesê. Dit is nog nie duidelik of die man alleen in die huis was tydens die aanval nie.
Paramedici van Netcare 911 het die man op die toneel gestabiliseer voordat hy na 'n nabygeleë hospitaal geneem is vir verdere behandeling.
Niemand is nog in verband met die moord in hegtenis geneem nie. Die polisie het 'n beroep op die publiek gedoen om die polisie by 011 951 1151 of Crime Stop by 08600 10111 te bel met enige inligting wat die polisie in sy ondersoek kan bystaan.
Liewe hemel wie is so wreed om n bejaarde dood te steek
Ai Hy verdien dit nie, ek hoop darm Hy het klein kinders gehad wat sy laaste dae daar was vir Hom
en gelukkig gemaak het
Ek is baie hartseer om te lees die oom is dood ai ek verstaan nie die lewe meer nie hoekom onskuldige mense so aanrand rus in vrede oom jy het nie verdien om so dood te gan nie!!!!
Die aktiwiteit in daardie straat lyk my is besig. Ken mense wat Vrydagaand by die huis gekom het na werk en rot en kaal besteel is. Wonder of dit nie dieselfde hande is nie.